CELEX: 22019A0807(01)
Language: el
Date: 2019-06-17 00:00:00
Title: Συμφωνία μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας που θεσπίζει πλαίσιο για τη συμμετοχή του Χασεμιτικού Βασιλείου της Ιορδανίας σε επιχειρήσεις διαχείρισης κρίσεων της Ευρωπαϊκής Ένωσης

7.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 207/3
               
            
         ΜΕΤΑΦΡΑΣΗ
         ΣΥΜΦΩΝΙΑ
         μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας που θεσπίζει πλαίσιο για τη συμμετοχή του Χασεμιτικού Βασιλείου της Ιορδανίας σε επιχειρήσεις διαχείρισης κρίσεων της Ευρωπαϊκής Ένωσης
         Η ΕΥΡΩΠΑΪΚΗ ΕΝΩΣΗ (η «Ένωση» ή η «ΕΕ»),
         αφενός, και
         ΤΟ ΧΑΣΕΜΙΤΙΚΟ ΒΑΣΙΛΕΙΟ ΤΗΣ ΙΟΡΔΑΝΙΑΣ,
         αφετέρου,
         που εφεξής καλούνται από κοινού «τα συμβαλλόμενα μέρη»,
         ΕΚΤΙΜΩΝΤΑΣ ΤΑ ΑΚΟΛΟΥΘΑ:
         
                     (1)
                  
                  
                     Στο πλαίσιο της κοινής πολιτικής ασφάλειας και άμυνας, η Ευρωπαϊκή Ένωση μπορεί να αποφασίσει να αναλάβει επιχειρήσεις διαχείρισης κρίσεων που είναι δυνατό να περιλαμβάνουν τα καθήκοντα που περιγράφονται στα άρθρα 42 παράγραφος 1 και 43 παράγραφος 1 της Συνθήκης για την Ευρωπαϊκή Ένωση, σύμφωνα με την απόφαση του Συμβουλίου.
                  
               ΣΥΜΦΩΝΗΣΑΝ ΤΑ ΑΚΟΛΟΥΘΑ:
         ΤΜΗΜΑ I
         ΓΕΝΙΚΕΣ ΔΙΑΤΑΞΕΙΣ
         
            Άρθρο 1
            Αποφάσεις περί συμμετοχής
            
               1.   Κατόπιν της απόφασης της Ένωσης να καλέσει το Χασεμιτικό Βασίλειο της Ιορδανίας να συμμετάσχει σε επιχείρηση διαχείρισης κρίσεων της ΕΕ, το Χασεμιτικό Βασίλειο της Ιορδανίας, κατ' εφαρμογή της παρούσας συμφωνίας, ανακοινώνει την απόφαση της αρμόδιας αρχής του σχετικά με τη συμμετοχή του καθώς και την προτεινόμενη συμβολή του, στην Ευρωπαϊκή Ένωση.
            
            
               2.   Η αξιολόγηση της Ένωσης όσον αφορά την προτεινόμενη συμβολή του Χασεμιτικού Βασιλείου της Ιορδανίας διενεργείται κατόπιν διαβουλεύσεων με τη χώρα αυτή.
            
            
               3.   Η Ένωση παρέχει, το συντομότερο δυνατό, στο Χασεμιτικό Βασίλειο της Ιορδανίας μια πρώτη εκτίμηση της πιθανής συμβολής στις κοινές δαπάνες της επιχείρησης, με σκοπό να βοηθήσει το Χασεμιτικό Βασίλειο της Ιορδανίας στη διαμόρφωση της προσφοράς του.
            
            
               4.   Η Ένωση γνωστοποιεί γραπτώς στο Χασεμιτικό Βασίλειο της Ιορδανίας το αποτέλεσμα της αξιολόγησής της και την απόφαση σχετικά με την προτεινόμενη συμβολή του Χασεμιτικού Βασιλείου της Ιορδανίας, προκειμένου να εξασφαλιστεί η συμμετοχή του Χασεμιτικού Βασιλείου της Ιορδανίας σύμφωνα με τις διατάξεις της παρούσας συμφωνίας.
            
            
               5.   Η προσφορά του Χασεμιτικού Βασιλείου της Ιορδανίας σύμφωνα με την παράγραφο 1 και η αποδοχή της από την ΕΕ σύμφωνα με την παράγραφο 4 αποτελούν τη βάση για την εφαρμογή της παρούσας συμφωνίας σε κάθε συγκεκριμένη επιχείρηση διαχείρισης κρίσης.
            
            
               6.   Το Χασεμιτικό Βασίλειο της Ιορδανίας μπορεί, με δική του πρωτοβουλία ή κατ' αίτηση της Ένωσης και κατόπιν διαβουλεύσεων μεταξύ των συμβαλλόμενων μερών, να αποσυρθεί πλήρως ή εν μέρει, ανά πάσα στιγμή, από τη συμμετοχή σε επιχείρηση διαχείρισης κρίσης της ΕΕ.
            
         
         
            Άρθρο 2
            Πλαίσιο
            
               1.   Το Χασεμιτικό Βασίλειο της Ιορδανίας συντάσσεται με τη σχετική απόφαση του Συμβουλίου με την οποία το Συμβούλιο της Ευρωπαϊκής Ένωσης αποφασίζει ότι η Ένωση θα διεξαγάγει επιχείρηση διαχείρισης κρίσης, καθώς και με οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει να παρατείνει επιχείρηση διαχείρισης κρίσης της ΕΕ, σύμφωνα με τις διατάξεις της παρούσας συμφωνίας και τις όποιες αναγκαίες εκτελεστικές διατάξεις.
            
            
               2.   Η συμβολή του Χασεμιτικού Βασιλείου της Ιορδανίας σε επιχείρηση διαχείρισης κρίσης της ΕΕ δεν θίγει την αυτονομία λήψης αποφάσεων της Ένωσης.
            
         
         
            Άρθρο 3
            Καθεστώς του προσωπικού και των δυνάμεων του Χασεμιτικού Βασιλείου της Ιορδανίας
            
               1.   Το καθεστώς του προσωπικού που αποσπάται σε μη στρατιωτική επιχείρηση διαχείρισης κρίσης της ΕΕ ή/και των δυνάμεων με τις οποίες το Χασεμιτικό Βασίλειο της Ιορδανίας συμβάλλει σε στρατιωτική επιχείρηση διαχείρισης κρίσης της ΕΕ διέπεται από τη σχετική συμφωνία για το καθεστώς των δυνάμεων/της αποστολής, εάν έχει συναφθεί, ή από οποιαδήποτε άλλη ρύθμιση μεταξύ της Ένωσης και του κράτους ή των κρατών όπου διεξάγεται η επιχείρηση. Το Χασεμιτικό Βασίλειο της Ιορδανίας ενημερώνεται σχετικά.
            
            
               2.   Το καθεστώς του προσωπικού το οποίο διατίθεται σε αρχηγεία ή μονάδες διοίκησης που ευρίσκονται εκτός του κράτους ή των κρατών όπου πραγματοποιείται η επιχείρηση διαχείρισης κρίσης της ΕΕ διέπεται από διακανονισμούς μεταξύ των αντίστοιχων αρχηγείων και μονάδων διοίκησης και των αρμόδιων αρχών του Χασεμιτικού Βασιλείου της Ιορδανίας.
            
            
               3.   Με την επιφύλαξη της συμφωνίας για το καθεστώς των δυνάμεων/της αποστολής που αναφέρεται στην παράγραφο 1, το Χασεμιτικό Βασίλειο της Ιορδανίας ασκεί δικαιοδοσία επί του προσωπικού του που συμμετέχει στην επιχείρηση διαχείρισης κρίσης της ΕΕ. Όταν οι δυνάμεις του Χασεμιτικού Βασιλείου της Ιορδανίας επιχειρούν επί σκάφους ή αεροσκάφους κράτους μέλους της Ευρωπαϊκής Ένωσης, το εν λόγω κράτος μέλος μπορεί να ασκήσει δικαιοδοσία, βάσει ισχυουσών ή/και μελλοντικών συμφωνιών και σύμφωνα με τους εθνικούς κανόνες και κανονισμούς του και το διεθνές δίκαιο.
            
            
               4.   Το Χασεμιτικό Βασίλειο της Ιορδανίας έχει την ευθύνη να αντιμετωπίζει τυχόν αξιώσεις συνδεόμενες με τη συμμετοχή σε επιχείρηση διαχείρισης κρίσης της ΕΕ που εγείρονται από μέλος του προσωπικού του ή αφορούν μέλος του προσωπικού του και έχει την ευθύνη να κινεί οποιαδήποτε διαδικασία, ιδίως δικαστική ή πειθαρχική, κατά μέλους του προσωπικού του σύμφωνα με τις νομοθετικές και τις κανονιστικές του διατάξεις.
            
            
               5.   Τα συμβαλλόμενα μέρη συμφωνούν να παραιτούνται αμοιβαίως από κάθε άλλη αξίωση, εκτός συμβατικών αξιώσεων, για ζημία, απώλεια ή καταστροφή περιουσιακών στοιχείων που ανήκουν ή χρησιμοποιούνται από οποιοδήποτε μέρος ή για τραυματισμό ή θάνατο μέλους του προσωπικού οποιουδήποτε των μερών, που προκύπτει από την εκτέλεση των επίσημων καθηκόντων τους σε σχέση με δραστηριότητες οι οποίες διεξάγονται δυνάμει της παρούσας συμφωνίας, εκτός περιπτώσεων βαρείας αμέλειας ή δόλου.
            
            
               6.   Το Χασεμιτικό Βασίλειο της Ιορδανίας αναλαμβάνει να προβεί σε δήλωση παραίτησης από αξιώσεις έναντι οποιουδήποτε κράτους που συμμετέχει σε επιχείρηση διαχείρισης κρίσης της ΕΕ στην οποία συμμετέχει το Χασεμιτικό Βασίλειο της Ιορδανίας, την οποία θα υποβάλει κατά την υπογραφή της παρούσας συμφωνίας.
            
            
               7.   Η Ένωση αναλαμβάνει να διασφαλίσει ότι τα κράτη μέλη της Ευρωπαϊκής Ένωσης θα προβούν σε δήλωση παραίτησης από αξιώσεις για οποιαδήποτε μελλοντική συμμετοχή του Χασεμιτικού Βασιλείου της Ιορδανίας σε επιχείρηση διαχείρισης κρίσης της ΕΕ και ότι θα την υποβάλει κατά την υπογραφή της παρούσας συμφωνίας.
            
         
         
            Άρθρο 4
            Διαβαθμισμένες πληροφορίες
            
               1.   Το Χασεμιτικό Βασίλειο της Ιορδανίας λαμβάνει κατάλληλα μέτρα ώστε οι διαβαθμισμένες πληροφορίες της ΕΕ να προστατεύονται σύμφωνα με τους κανόνες ασφάλειας του Συμβουλίου, που περιλαμβάνονται στην απόφαση 2013/488/ΕΕ του Συμβουλίου (1), και σύμφωνα με περαιτέρω οδηγίες που εκδίδονται από τις αρμόδιες αρχές, μεταξύ των οποίων ο Διοικητής Επιχειρήσεων της ΕΕ, σχετικά με στρατιωτική επιχείρηση διαχείρισης κρίσης της ΕΕ, ή ο Διοικητής Μη Στρατιωτικών Επιχειρήσεων σχετικά με μη στρατιωτική επιχείρηση διαχείρισης κρίσης της ΕΕ.
            
            
               2.   Όταν τα συμβαλλόμενα μέρη συνάπτουν συμφωνία σχετικά με διαδικασίες ασφάλειας για την ανταλλαγή διαβαθμισμένων πληροφοριών, η συμφωνία εφαρμόζεται στο πλαίσιο επιχείρησης διαχείρισης κρίσης της ΕΕ.
            
         
         ΤΜΗΜΑ II
         ΔΙΑΤΑΞΕΙΣ ΓΙΑ ΣΥΜΜΕΤΟΧΗ ΣΕ ΜΗ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ ΤΗΣ ΕΕ
         
            Άρθρο 5
            Προσωπικό αποσπασμένο σε μη στρατιωτική επιχείρηση διαχείρισης κρίσης της ΕΕ
            
               1.   Το Χασεμιτικό Βασίλειο της Ιορδανίας:
               
                           α)
                        
                        
                           εξασφαλίζει ότι το προσωπικό της που είναι αποσπασμένο σε μη στρατιωτική επιχείρηση διαχείρισης κρίσης της ΕΕ εκτελεί την αποστολή του σύμφωνα με:
                           
                                       i)
                                    
                                    
                                       τη σχετική απόφαση του Συμβουλίου και τις μετέπειτα τροποποιήσεις της, όπως αναφέρεται στο άρθρο 2 παράγραφος 1·
                                    
                                 
                                       ii)
                                    
                                    
                                       το σχέδιο επιχειρήσεων·
                                    
                                 
                                       iii)
                                    
                                    
                                       τυχόν εφαρμοστέες ρυθμίσεις υλοποίησης·
                                    
                                 
                                       iv)
                                    
                                    
                                       τυχόν πολιτικές εφαρμοστέες σε μη στρατιωτικές επιχειρήσεις διαχείρισης κρίσης της ΕΕ.
                                    
                                 
                     
                           β)
                        
                        
                           ενημερώνει εγκαίρως τον Διοικητή Μη Στρατιωτικών Επιχειρήσεων για κάθε αλλαγή στη συμβολή του σε μη στρατιωτική επιχείρηση διαχείρισης κρίσης της ΕΕ.
                        
                     
            
               2.   Προσωπικό του Χασεμιτικού Βασιλείου της Ιορδανίας που αποσπάται σε μη στρατιωτική επιχείρηση διαχείρισης κρίσης της ΕΕ υπόκειται σε ιατρική εξέταση και εμβολιάζεταιαπό την αρμόδια αρχή της Ιορδανίας, η οποία παρέχει ιατρική βεβαίωση ότι το μέλος του προσωπικού είναι ικανό να εκτελέσει τα καθήκοντά του και προσκομίζει αντίγραφο της βεβαίωσης αυτής.
            
            
               3.   Προσωπικό αποσπασμένο από το Χασεμιτικό Βασίλειο της Ιορδανίας εκτελεί τα καθήκοντά του και συμπεριφέρεται με αποκλειστικό γνώμονα τα συμφέροντα της μη στρατιωτικής επιχείρησης διαχείρισης κρίσεων της ΕΕ, ενώ τηρεί τα υψηλότερα δυνατά πρότυπα συμπεριφοράς που καθορίζονται στις πολιτικές που εφαρμόζονται στις επιχειρήσεις μη στρατιωτικής διαχείρισης κρίσεων της ΕΕ.
            
         
         
            Άρθρο 6
            Δομή διοίκησης
            
               1.   Όλο το προσωπικό που συμμετέχει σε μη στρατιωτική επιχείρηση διαχείρισης κρίσης ΕΕ τελεί πλήρως υπό τη διοίκηση των εθνικών του αρχών.
            
            
               2.   Οι εθνικές αρχές μεταβιβάζουν τον επιχειρησιακό έλεγχο στον Διοικητή Μη Στρατιωτικών Επιχειρήσεων της Ένωσης.
            
            
               3.   Ο Διοικητής Μη Στρατιωτικών Επιχειρήσεων είναι υπεύθυνος για τη μη στρατιωτική επιχείρηση διαχείρισης κρίσης της ΕΕ και ασκεί τη διοίκηση και τον έλεγχό της σε στρατηγικό επίπεδο.
            
            
               4.   Ο Αρχηγός Αποστολής είναι υπεύθυνος για τη μη στρατιωτική επιχείρηση διαχείρισης κρίσης της ΕΕ, ασκεί τη διοίκηση και τον έλεγχό της στο θέατρο των επιχειρήσεων και αναλαμβάνει την καθημερινή διαχείρισή της.
            
            
               5.   Το Χασεμιτικό Βασίλειο της Ιορδανίας έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με τις νομικές πράξεις που αναφέρονται στο άρθρο 2 παράγραφος 1.
            
            
               6.   Ο Αρχηγός Αποστολής είναι υπεύθυνος για τον πειθαρχικό έλεγχο του προσωπικού της μη στρατιωτικής επιχείρησης διαχείρισης κρίσης της ΕΕ. Όποτε απαιτείται, λαμβάνονται πειθαρχικά μέτρα από την αντίστοιχη εθνική αρχή.
            
            
               7.   Το Χασεμιτικό Βασίλειο της Ιορδανίας ορίζει Σύνδεσμο Εθνικού Σώματος («ΣΕΣ») ως σημείο επαφής για να εκπροσωπεί το εθνικό του σώμα στην επιχείρηση. Ο ΣΕΣ αναφέρεται για εθνικά θέματα στον Αρχηγό Αποστολής και είναι υπεύθυνος για την πειθαρχία της δύναμης του Χασεμιτικού Βασιλείου της Ιορδανίας σε καθημερινή βάση.
            
            
               8.   Η απόφαση να τερματιστεί η επιχείρηση λαμβάνεται από την Ένωση, κατόπιν διαβουλεύσεων με το Χασεμιτικό Βασίλειο της Ιορδανίας, εφόσον αυτό εξακολουθεί να συμβάλλει στη μη στρατιωτική επιχείρηση διαχείρισης κρίσεων της ΕΕ κατά την ημερομηνία τερματισμού της επιχείρησης.
            
         
         
            Άρθρο 7
            Χρηματοοικονομικές πτυχές
            
               1.   Υπό την επιφύλαξη του άρθρου 8, το Χασεμιτικό Βασίλειο της Ιορδανίας αναλαμβάνει όλες τις δαπάνες που συνδέονται με τη συμμετοχή του σε μη στρατιωτική επιχείρηση διαχείρισης κρίσεων της ΕΕ, εκτός των λειτουργικών δαπανών, όπως ορίζονται στον προϋπολογισμό λειτουργίας της επιχείρησης. Για τον σκοπό αυτό, το Χασεμιτικό Βασίλειο της Ιορδανίας μπορεί να δεχτεί διμερή στήριξη για τη συμμετοχή του σε μη στρατιωτική επιχείρηση διαχείρισης κρίσης της ΕΕ από κράτος μέλος της ΕΕ ή τρίτο μέρος.
            
            
               2.   Σε περίπτωση θανάτου, τραυματισμού, απώλειας ή ζημίας που πλήττει φυσικά ή νομικά πρόσωπα από το κράτος ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης και αποζημίωσης του Χασεμιτικού Βασιλείου της Ιορδανίας διέπονται από τους όρους που προβλέπονται στην εφαρμοστέα συμφωνία για το καθεστώς της αποστολής, κατά τα αναφερόμενα στο άρθρο 3 παράγραφος 1, ή από οποιεσδήποτε ισχύουσες εναλλακτικές διατάξεις.
            
         
         
            Άρθρο 8
            Συνεισφορά στον προϋπολογισμό λειτουργίας
            
               1.   Με την επιφύλαξη της παραγράφου 4 του παρόντος άρθρου και παρά το άρθρο 1 παράγραφος 5, το Χασεμιτικό Βασίλειο της Ιορδανίας συνεισφέρει στη χρηματοδότηση του προϋπολογισμού λειτουργίας της σχετικής μη στρατιωτικής επιχείρησης διαχείρισης κρίσης της ΕΕ.
            
            
               2.   Αυτή η συνεισφορά στον προϋπολογισμό λειτουργίας υπολογίζεται βάσει ενός από τους ακόλουθους δύο τύπους, ανάλογα με το ποιος παράγει το χαμηλότερο ποσό:
               
                           α)
                        
                        
                           το μερίδιο του ποσού αναφοράς στον προϋπολογισμό λειτουργίας που είναι ανάλογο με τον λόγο του ακαθάριστου εθνικού προϊόντος (ΑΕΕ) του Χασεμιτικού Βασιλείου της Ιορδανίας προς το σύνολο των ΑΕΕ όλων των κρατών τα οποία συνεισφέρουν στον προϋπολογισμό λειτουργίας της επιχείρησης· ή
                        
                     
                           β)
                        
                        
                           το μερίδιο του ποσού αναφοράς για τον προϋπολογισμό λειτουργίας που είναι ανάλογο με το λόγο του αριθμού των μελών του προσωπικού από το Χασεμιτικό Βασίλειο της Ιορδανίας τα οποία συμμετέχουν στην επιχείρηση προς το συνολικό αριθμό των μελών του προσωπικού όλων των κρατών τα οποία συμμετέχουν στην επιχείρηση.
                        
                     
            
               3.   Παρά τις παραγράφους 1 και 2, το Χασεμιτικό Βασίλειο της Ιορδανίας δεν συνεισφέρει καθόλου στη χρηματοδότηση των ημερήσιων αποζημιώσεων που καταβάλλονται στο προσωπικό των κρατών μελών της Ευρωπαϊκής Ένωσης.
            
            
               4.   Παρά την παράγραφο 1, η Ένωση απαλλάσσει, κατ' αρχήν, το Χασεμιτικό Βασίλειο της Ιορδανίας από χρηματοδοτικές συνεισφορές σε συγκεκριμένη μη στρατιωτική επιχείρηση διαχείρισης κρίσης της ΕΕ, στις εξής περιπτώσεις:
               
                           α)
                        
                        
                           η Ένωση αποφασίζει ότι το Χασεμιτικό Βασίλειο της Ιορδανίας έχει ουσιαστική συμβολή η οποία είναι καθοριστικής σημασίας για τη συγκεκριμένη επιχείρηση· ή
                        
                     
                           β)
                        
                        
                           το Χασεμιτικό Βασίλειο της Ιορδανίας έχει κατά κεφαλήν ΑΕΕ που δεν υπερβαίνει κανένα ΑΕΕ των κρατών μελών της Ένωσης.
                        
                     
            
               5.   Με την επιφύλαξη της παραγράφου 1, κάθε ρύθμιση για την καταβολή των συνεισφορών του Χασεμιτικού Βασιλείου της Ιορδανίας στον προϋπολογισμό λειτουργίας μη στρατιωτικής επιχείρησης διαχείρισης κρίσης της ΕΕ υπογράφεται μεταξύ των αρμόδιων αρχών των μερών και περιλαμβάνει, μεταξύ άλλων, διατάξεις σχετικά με:
               
                           α)
                        
                        
                           το ύψος της χρηματοδοτικής συνεισφοράς·
                        
                     
                           β)
                        
                        
                           τους όρους καταβολής της χρηματοδοτικής συνεισφοράς· και
                        
                     
                           γ)
                        
                        
                           τη διαδικασία ελέγχου των λογαριασμών.
                        
                     
         
         ΤΜΗΜΑ III
         ΔΙΑΤΑΞΕΙΣ ΓΙΑ ΤΗ ΣΥΜΜΕΤΟΧΗ ΣΕ ΣΤΡΑΤΙΩΤΙΚΕΣ ΕΠΙΧΕΙΡΗΣΕΙΣ ΔΙΑΧΕΙΡΙΣΗΣ ΚΡΙΣΕΩΝ ΤΗΣ ΕΕ
         
            Άρθρο 9
            Συμμετοχή σε στρατιωτική επιχείρηση διαχείρισης κρίσης της ΕΕ
            
               1.   Το Χασεμιτικό Βασίλειο της Ιορδανίας εξασφαλίζει ότι οι δυνάμεις και το προσωπικό του που συμμετέχουν σε στρατιωτική επιχείρηση διαχείρισης κρίσης της ΕΕ εκτελούν την αποστολή τους σύμφωνα με:
               
                           α)
                        
                        
                           τη σχετική απόφαση του Συμβουλίου και τις μετέπειτα τροποποιήσεις της, όπως αναφέρεται στο άρθρο 2 παράγραφος 1·
                        
                     
                           β)
                        
                        
                           το σχέδιο επιχειρήσεων·
                        
                     
                           γ)
                        
                        
                           τυχόν εφαρμοστέες ρυθμίσεις υλοποίησης·και
                        
                     
                           δ)
                        
                        
                           τυχόν πολιτικές εφαρμοστέες σε στρατιωτικές επιχειρήσεις διαχείρισης κρίσης της ΕΕ.
                        
                     
            
               2.   Το Χασεμιτικό Βασίλειο της Ιορδανίας ενημερώνει, εν ευθέτω χρόνω, τον Διοικητή Επιχειρήσεων της ΕΕ για κάθε αλλαγή όσον αφορά τη συμμετοχή του στην επιχείρηση.
            
            
               3.   Προσωπικό αποσπασμένο από το Χασεμιτικό Βασίλειο της Ιορδανίας εκτελεί τα καθήκοντά του και συμπεριφέρεται με αποκλειστικό γνώμονα τα συμφέροντα της στρατιωτικής επιχείρησης διαχείρισης κρίσεων της ΕΕ ενώ τηρεί τα υψηλότερα δυνατά πρότυπα συμπεριφοράς που καθορίζονται στις πολιτικές που εφαρμόζονται στις στρατιωτικές επιχειρήσεις διαχείρισης κρίσεων της ΕΕ.
            
         
         
            Άρθρο 10
            Δομή διοίκησης
            
               1.   Όλες οι δυνάμεις και το προσωπικό που συμμετέχουν σε στρατιωτική επιχείρηση διαχείρισης κρίσης της ΕΕ τελούν πλήρως υπό τη διοίκηση των εθνικών τους αρχών.
            
            
               2.   Οι εθνικές αρχές μεταβιβάζουν την επιχειρησιακή και τακτική διοίκηση ή/και τον έλεγχο των δυνάμεων και του προσωπικού τους στον Διοικητή Επιχειρήσεων της ΕΕ, ο οποίος δικαιούται να εκχωρεί την εξουσία του σε τρίτους.
            
            
               3.   Το Χασεμιτικό Βασίλειο της Ιορδανίας έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με τις νομικές πράξεις που αναφέρονται στο άρθρο 2 παράγραφος 1.
            
            
               4.   Ο Διοικητής Επιχειρήσεων της ΕΕ δύναται, ανά πάσα στιγμή, κατόπιν διαβουλεύσεων με το Χασεμιτικό Βασίλειο της Ιορδανίας, να ζητήσει από το Χασεμιτικό Βασίλειο της Ιορδανίας να αποσύρει τη συμβολή του.
            
            
               5.   Το Χασεμιτικό Βασίλειο της Ιορδανίας διορίζει Ανώτερο Στρατιωτικό Αντιπρόσωπο («ΑΣΑ») για να εκπροσωπεί το εθνικό του σώμα στη στρατιωτική επιχείρηση διαχείρισης κρίσης της ΕΕ. Ο ΑΣΑ διαβουλεύεται με τον Διοικητή Επιχειρήσεων της ΕΕ επί όλων των ζητημάτων που αφορούν την επιχείρηση και είναι υπεύθυνος για την πειθαρχία του σώματος του Χασεμιτικού Βασιλείου της Ιορδανίας σε καθημερινή βάση.
            
         
         
            Άρθρο 11
            Χρηματοοικονομικές πτυχές
            
               1.   Με την επιφύλαξη του άρθρου 12 της παρούσας συμφωνίας, το Χασεμιτικό Βασίλειο της Ιορδανίας αναλαμβάνει όλες τις δαπάνες που συνδέονται με τη συμμετοχή του στην επιχείρηση, εκτός αυτών που καλύπτονται από κοινή χρηματοδότηση, κατά τα προβλεπόμενα στις νομικές πράξεις που αναφέρονται στο άρθρο 2 παράγραφος 1 καθώς και στην απόφαση (ΚΕΠΠΑ) 2015/528 του Συμβουλίου (2). Για τον σκοπό αυτό, το Χασεμιτικό Βασίλειο της Ιορδανίας μπορεί να δεχτεί διμερή στήριξη για τη συμμετοχή του σε στρατιωτική επιχείρηση διαχείρισης κρίσης της ΕΕ από κράτος μέλος της ΕΕ ή τρίτο μέρος.
            
            
               2.   Σε περίπτωση θανάτου, τραυματισμού, απώλειας ή ζημίας που πλήττει φυσικά ή νομικά πρόσωπα από το κράτος ή τα κράτη στα οποία διεξάγεται η επιχείρηση, τα θέματα ενδεχόμενης ευθύνης και αποζημίωσης του Χασεμιτικού Βασιλείου της Ιορδανίας διέπονται από τους όρους που προβλέπονται στην εφαρμοστέα συμφωνία για το καθεστώς των δυνάμεων η οποία αναφέρεται στο άρθρο 3 παράγραφος 1, ή από τυχόν ισχύουσες εναλλακτικές διατάξεις.
            
         
         
            Άρθρο 12
            Συνεισφορά στις κοινές δαπάνες
            
               1.   Σύμφωνα με την παράγραφο 3 του παρόντος άρθρου και παρά το άρθρο 1 παράγραφος 5, το Χασεμιτικό Βασίλειο της Ιορδανίας συνεισφέρει στη χρηματοδότηση των κοινών δαπανών της σχετικής στρατιωτικής επιχείρησης διαχείρισης κρίσης της ΕΕ.
            
            
               2.   Αυτή η συνεισφορά στις κοινές δαπάνες υπολογίζεται βάσει ενός από τους ακόλουθους δύο τύπους, ανάλογα με το ποιος παράγει το χαμηλότερο ποσό:
               
                           α)
                        
                        
                           το μερίδιο των κοινών δαπανών που αντιστοιχεί αναλογικά στον λόγο του ΑΕΕ του Χασεμιτικού Βασιλείου της Ιορδανίας προς το σύνολο των ΑΕΕ όλων των κρατών που συνεισφέρουν στα κοινά έξοδα της επιχείρησης· ή
                        
                     
                           β)
                        
                        
                           το μερίδιο των κοινών δαπανών που αντιστοιχεί αναλογικά στον λόγο του αριθμού των μελών του προσωπικού του Χασεμιτικού Βασιλείου της Ιορδανίας που συμμετέχουν στην επιχείρηση προς το συνολικό αριθμό των μελών του προσωπικού όλων των κρατών που συμμετέχουν στην επιχείρηση.
                        
                     Όταν χρησιμοποιείται ο τύπος κατά το στοιχείο β) και σε περίπτωση που το Χασεμιτικό Βασίλειο της Ιορδανίας συμβάλλει με προσωπικό μόνο στα Επιχειρησιακά Στρατηγεία ή τα Στρατηγεία Δυνάμεων, θα χρησιμοποιείται ο λόγος των μελών του προσωπικού του προς το συνολικό αριθμό των μελών του προσωπικού των αντίστοιχων στρατηγείων. Στις άλλες περιπτώσεις, ο λόγος προκύπτει από τη σχέση όλων των αποσπασμένων μελών του προσωπικού του Χασεμιτικού Βασιλείου της Ιορδανίας προς το σύνολο του προσωπικού της επιχείρησης.
            
            
               3.   Παρά την παράγραφο 1, η Ένωση απαλλάσσει, κατ' αρχήν, το Χασεμιτικό Βασίλειο της Ιορδανίας από χρηματοδοτικές συνεισφορές σε συγκεκριμένη στρατιωτική επιχείρηση διαχείρισης κρίσης της ΕΕ, στις εξής περιπτώσεις:
               
                           α)
                        
                        
                           η Ένωση αποφασίζει ότι το Χασεμιτικό Βασίλειο της Ιορδανίας έχει ουσιαστική συμβολή η οποία είναι καθοριστικής σημασίας για τη συγκεκριμένη επιχείρηση· ή
                        
                     
                           β)
                        
                        
                           το Χασεμιτικό Βασίλειο της Ιορδανίας έχει κατά κεφαλήν ΑΕΕ που δεν υπερβαίνει κανένα ΑΕΕ των κρατών μελών της Ένωσης.
                        
                     
            
               4.   Με την επιφύλαξη της παραγράφου 1, κάθε ρύθμιση για την καταβολή των συνεισφορών του Χασεμιτικού Βασιλείου της Ιορδανίας στις κοινές δαπάνες συνάπτεται μεταξύ των αρμόδιων αρχών των μερών και περιλαμβάνει, μεταξύ άλλων, τις ακόλουθες διατάξεις σχετικά με:
               
                           α)
                        
                        
                           το ύψος της χρηματοδοτικής συνεισφοράς·
                        
                     
                           β)
                        
                        
                           τους όρους καταβολής της χρηματοδοτικής συνεισφοράς· και
                        
                     
                           γ)
                        
                        
                           τη διαδικασία ελέγχου των λογαριασμών.
                        
                     
         
         ΤΜΗΜΑ IV
         ΤΕΛΙΚΕΣ ΔΙΑΤΑΞΕΙΣ
         
            Άρθρο 13
            Ρυθμίσεις για να υλοποιηθεί η συμφωνία
            Με την επιφύλαξη του άρθρου 8 παράγραφος 5 και του άρθρου 12 παράγραφος 4, κάθε αναγκαία τεχνική και διοικητική ρύθμιση στο πλαίσιο της εφαρμογής της παρούσας συμφωνίας συνάπτεται μεταξύ των αρμόδιων αρχών των συμβαλλόμενων μερών.
         
         
            Άρθρο 14
            Αρμόδιες αρχές
            Για τους σκοπούς της παρούσας συμφωνίας, οι αρμόδιες αρχές του Χασεμιτικού Βασιλείου της Ιορδανίας είναι οι Ιορδανικές Ένοπλες Δυνάμεις, εκτός αντίθετης κοινοποίησης προς την Ευρωπαϊκή Ένωση.
         
         
            Άρθρο 15
            Μη συμμόρφωση
            Σε περίπτωση που ένα συμβαλλόμενο μέρος δεν εκπληρώσει τις υποχρεώσεις του που απορρέουν από την παρούσα συμφωνία, το έτερο μέρος έχει το δικαίωμα να καταγγείλει την παρούσα συμφωνία επιδίδοντας γραπτή προειδοποίηση ενός μηνός.
         
         
            Άρθρο 16
            Ρύθμιση διαφορών
            Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται δια της διπλωματικής οδού μεταξύ των συμβαλλόμενων μερών.
         
         
            Άρθρο 17
            Έναρξη ισχύος, διάρκεια και καταγγελία
            
               1.   Η παρούσα συμφωνία αρχίζει να ισχύει την πρώτη ημέρα του πρώτου μήνα αφότου τα συμβαλλόμενα μέρη κοινοποιήσουν εκατέρωθεν την ολοκλήρωση των εσωτερικών νομικών διαδικασιών που απαιτούνται για την έναρξη ισχύος της παρούσας συμφωνίας.
            
            
               2.   Η παρούσα συμφωνία επανεξετάζεται το αργότερο έως την 1η Αυγούστου 2021, και εν συνεχεία τουλάχιστον ανά τριετία.
            
            
               3.   Η παρούσα συμφωνία δύναται να τροποποιηθεί βάσει αμοιβαίας γραπτής συμφωνίας μεταξύ των μερών. Οι τροποποιήσεις τίθενται σε ισχύ σύμφωνα με τη διαδικασία που αναφέρεται στην παράγραφο 1.
            
            
               4.   Η παρούσα συμφωνία μπορεί να τερματιστεί από κάθε μέρος με γραπτή ειδοποίηση καταγγελίας που αποστέλλεται στο έτερο μέρος. Ο τερματισμός αυτός παράγει αποτελέσματα έξι μήνες από την παραλαβή της κοινοποίησης από το έτερο μέρος.
               ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, αμφότεροι δεόντως εξουσιοδοτημένοι από τα αντίστοιχα μέρη, υπέγραψαν την παρούσα συμφωνία.
            
         
         
            Έγινε στ Λουξεμβούργο, την 17 Ιουνίου 2019 σε δύο αντίγραφα στην αγγλική και στην αραβική γλώσσα, που και τα δύο είναι εξίσου αυθεντικά. Σε περίπτωση διαφορετικής ερμηνείας, υπερισχύει το αγγλικό κείμενο.
            
               
                  Για την Ευρωπαϊκή Ένωση
               
            
            
               
                  Για το Χασεμιτικό Βασίλειο της Ιορδανίας
               
            
         
         
            (1)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).
         
            (2)  Απόφαση (ΚΕΠΠΑ) 2015/528 του Συμβουλίου, της 27ης Μαρτίου 2015, για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (ΑΘΗΝΑ) (ΕΕ L 84 της 28.3.2015, σ. 39).
      
      
         
            ΔΗΛΩΣΗ ΤΩΝ ΚΡΑΤΩΝ ΜΕΛΩΝ ΤΗΣ ΕΕ ΠΟΥ ΕΦΑΡΜΟΖΟΥΝ ΑΠΟΦΑΣΗ ΤΟΥ ΣΥΜΒΟΥΛΙΟΥ ΤΗΣ ΕΕ ΣΧΕΤΙΚΑ ΜΕ ΕΠΙΧΕΙΡΗΣΗ ΔΙΑΧΕΙΡΙΣΗΣ ΚΡΙΣΗΣ ΤΗΣ ΕΕ, ΣΤΗΝ ΟΠΟΙΑ ΣΥΜΜΕΤΕΧΕΙ ΤΟ ΧΑΣΕΜΙΤΙΚΟ ΒΑΣΙΛΕΙΟ ΤΗΣ ΙΟΡΔΑΝΙΑΣ ΟΣΟΝ ΑΦΟΡΑ ΤΗΝ ΠΑΡΑΙΤΗΣΗ ΑΠΟ ΑΞΙΩΣΕΙΣ
            «Τα κράτη μέλη της ΕΕ, κατά την εφαρμογή απόφασης του Συμβουλίου της ΕΕ σχετικά με επιχείρηση διαχείρισης κρίσης της ΕΕ στην οποία συμμετέχει το Χασεμιτικό Βασίλειο της Ιορδανίας, θα επιδιώκουν, στον βαθμό που το επιτρέπει η εσωτερική έννομη τάξη τους, να παραιτούνται κατά το δυνατό από τυχόν αξιώσεις έναντι του Χασεμιτικού Βασιλείου της Ιορδανίας για τραυματισμό ή θάνατο μελών του προσωπικού τους ή για ζημία ή απώλεια περιουσιακών στοιχείων που τους ανήκουν και χρησιμοποιούνται από την επιχείρηση διαχείρισης κρίσης της ΕΕ, εφόσον ο εν λόγω τραυματισμός, θάνατος, ζημία ή απώλεια:
            
                        —
                     
                     
                        προκλήθηκε από μέλη του προσωπικού του Χασεμιτικού Βασιλείου της Ιορδανίας που συμμετείχαν σε επιχείρηση διαχείρισης κρίσης της ΕΕ, κατά την εκτέλεση των καθηκόντων τους σε σχέση με την εν λόγω επιχείρηση, εκτός περιπτώσεων βαρείας αμέλειας ή δόλου· ή
                     
                  
                        —
                     
                     
                        ήταν αποτέλεσμα της χρήσης περιουσιακών στοιχείων που ανήκουν στο Χασεμιτικό Βασίλειο της Ιορδανίας, υπό τον όρο ότι τα εν λόγω περιουσιακά στοιχεία χρησιμοποιήθηκαν σε σχέση με την επιχείρηση και εκτός περιπτώσεων βαρείας αμέλειας ή δόλου του προσωπικού με το οποίο συνέβαλε το Χασεμιτικό Βασίλειο της Ιορδανίας στην επιχείρηση διαχείρισης κρίσης της ΕΕ και το οποίο χρησιμοποιούσε τα συγκεκριμένα περιουσιακά στοιχεία.».
                     
                  
      
      
         
            ΔΗΛΩΣΗ ΤΟΥ ΧΑΣΕΜΙΤΙΚΟΥ ΒΑΣΙΛΕΙΟΥ ΤΗΣ ΙΟΡΔΑΝΙΑΣ ΓΙΑ ΠΑΡΑΙΤΗΣΗ ΑΠΟ ΑΞΙΩΣΕΙΣ ΕΝΑΝΤΙ ΟΠΟΙΟΥΔΗΠΟΤΕ ΚΡΑΤΟΥΣ ΠΟΥ ΣΥΜΜΕΤΕΧΕΙ ΣΕ ΕΠΙΧΕΙΡΗΣΗ ΔΙΑΧΕΙΡΙΣΗΣ ΚΡΙΣΗΣ ΤΗΣ ΕΕ
            «Όταν συμφωνήσει να συμμετάσχει σε επιχείρηση διαχείρισης κρίσης της ΕΕ, το Χασεμιτικό Βασίλειο της Ιορδανίας θα επιδιώκει, στον βαθμό που το επιτρέπει η εσωτερική έννομη τάξη του, να παραιτείται κατά το δυνατό από τυχόν αξιώσεις έναντι οποιουδήποτε κράτους το οποίο συμμετέχει στην επιχείρηση διαχείρισης κρίσης της ΕΕ για τραυματισμό ή θάνατο μελών του προσωπικού του ή για ζημία ή απώλεια περιουσιακών στοιχείων που του ανήκουν και χρησιμοποιούνται από την επιχείρηση διαχείρισης κρίσης της ΕΕ, εφόσον ο εν λόγω τραυματισμός, θάνατος, ζημία ή απώλεια:
            
                        —
                     
                     
                        προκλήθηκε από μέλη του προσωπικού κατά την εκτέλεση των καθηκόντων τους σε σχέση με την επιχείρηση διαχείρισης κρίσεων της ΕΕ, εκτός περιπτώσεων βαρείας αμέλειας ή δόλου· ή
                     
                  
                        —
                     
                     
                        ήταν αποτέλεσμα της χρήσης περιουσιακών στοιχείων που ανήκουν σε κράτη τα οποία συμμετέχουν στην επιχείρηση διαχείρισης κρίσης της ΕΕ, υπό τον όρο ότι τα εν λόγω περιουσιακά στοιχεία χρησιμοποιήθηκαν σε σχέση με την επιχείρηση και εκτός περιπτώσεων βαρείας αμέλειας ή δόλου του προσωπικού της επιχείρησης διαχείρισης κρίσης της ΕΕ, το οποίο χρησιμοποιούσε τα συγκεκριμένα περιουσιακά στοιχεία.».